## Pravilnik o provedbi mjera zaštite od ionizirajućih zračenja u Ministarstvu unutarnjih poslova

### NN 33/2006 (24.3.2006.), Pravilnik o provedbi mjera zaštite od ionizirajućih zračenja u Ministarstvu unutarnjih poslova

**MINISTARSTVO UNUTARNJIH POSLOVA**

**867**

Na temelju članka 128. Zakona o policiji (»Narodne novine«, broj 129/00.), a u
svezi s člankom 25. stavkom 1. točkom 10. Zakona o zaštiti od ionizirajućih
zračenja (»Narodne novine«, broj 27/99. i 173/03.) ministar unutarnjih poslova
donosi

**PRAVILNIK**

**O PROVEDBI MJERA ZAŠTITE OD IONIZIRAJUĆIH ZRAČENJA U MINISTARSTVU UNUTARNJIH
POSLOVA**

I. OPĆE ODREDBE

Članak 1.

Ovim Pravilnikom utvrđuje se:
– provedba mjera zaštite od ionizirajućih zračenja, vrsta, svojstva i količina
te način uporabe zaštitne opreme i osobne zaštitne opreme tijekom obavljanja
djelatnosti s izvorima ionizirajućih zračenja;
– namjena i uporaba izvora ionizirajućih zračenja;
– odgovornost Ministarstva unutarnjih poslova (u daljnjem tekstu: Ministarstvo)
u provedbi mjera zaštite od ionizirajućih zračenja;
– nadležnost i obveze odgovorne osobe za zaštitu od ionizirajućih zračenja;
– obveze i prava djelatnika koji rade s izvorima ionizirajućih zračenja;
– specifični uvjeti za obavljanje djelatnosti s izvorima ionizirajućih zračenja;
– izobrazba, zdravstveni uvjeti i zdravstveni pregledi osoba koje su tijekom
rada izložene ozračenju od izvora ionizirajućih zračenja;
– način vođenja evidencije o izvorima ionizirajućih zračenja i izvješćivanje
nadležnih državnih tijela.

Članak 2.

Provedba mjera zaštite od ionizirajućih zračenja obuhvaća:
– osiguranje uvjeta propisanih Zakonom o zaštiti od ionizirajućih zračenja (u
daljnjem tekstu: Zakon) i provedbenim propisima za uporabu izvora ionizirajućih
zračenja;
– osiguranje opreme i sredstava zaštite od ionizirajućih zračenja kao i za
provjeru te zaštite;
– provjera zdravstvenih uvjeta osoba koje rade s izvorima ionizirajućih zračenja
i praćenje njihove izloženosti tim zračenjima;
– definiranje područja nadzora uz i oko izvora ionizirajućih zračenja;
– nadzor nad primjenom propisa iz područja zaštite od ionizirajućih zračenja.

II. IZVORI IONIZIRAJUĆIH ZRAČENJA KOJI SE KORISTE U MINISTARSTVU UNUTARNJIH
POSLOVA

Članak 3.

U obavljanju poslova iz djelokruga Ministarstva koriste se sljedeći izvori
ionizirajućih zračenja:
– protočni rendgenski uređaji za pregled prtljage;
– rendgenski uređaji za pregled velikih tereta;
– rendgenski uređaji za pregled poštanskih pošiljki;
– prijenosni rendgenski uređaji za interventni pregled sumnjivih predmeta;
– posebni rendgenski uređaji ili izotopi za specijalističku primjenu u
policijskom ili forenzičnom postupanju.

III. UPORABA IZVORA IONIZIRAJUĆIH ZRAČENJA

Članak 4.

Rendgenski uređaji za kontrolu predmeta u policijskom postupanju mogu se
koristiti u namjenskoj prostoriji, za koju je, prije početka korištenja,
potrebno ishoditi mišljenje o udovoljavanju uvjetima zaštite od ionizirajućeg
zračenja od ovlaštene pravne osobe.
Rendgenski uređaji iz stavka 1. ovog članka mogu se koristiti i u drugim
prostorima na temelju mišljenja o području nadzora oko tih rendgenskih uređaja
izdanom od strane ovlaštene pravne osobe i rješenja Državnog zavoda za zaštitu
od zračenja.

Članak 5.

Pri korištenju rendgenskog uređaja u prostorijama koje nisu namjenski građene za
uporabu izvora zračenja ili na mjestu policijskog postupanja s izvorom
ionizirajućeg zračenja na otvorenom prostoru, potrebno je odrediti područje
nadzora.
Područje nadzora je prostor oko izvora ionizirajućeg zračenja unutar kojeg
nazočne osobe mogu primiti efektivnu dozu u jednoj godini višu od 1 mSv.
Granica područja nadzora određuje se temeljem Izvješća o radiološkim parametrima
izdanim od strane ovlaštene pravne osobe za određeni uređaj, utvrđivanjem
minimalne udaljenosti od dijela uređaja koji izravno proizvodi zračenje do koje
se tijekom uključenja smije odobriti pristup djelatnicima i ostalim osobama.

Članak 6.

Za svaki izvor ionizirajućeg zračenja koji je u vlasništvu druge pravne osobe, a
uz i s kojim stalno ili povremeno rade djelatnici Ministarstva, potrebno je
osobi odgovornoj za zaštitu od ionizirajućih zračenja Ministarstva dostaviti
Rješenje o korištenju tog izvora zračenja zajedno s proračunom područja nadzora.

Članak 7.

Tijekom uporabe rendgenskog uređaja na otvorenom prostoru, na granici područja
nadzora mora biti vidljivo istaknut natpis ili oznaka opasnosti od zračenja,
svjetlosni ili zvučni signal ili se na drugi način moraju upozoriti i zaustaviti
osobe koje neovlašteno mogu ući u područje nadzora.

IV. OSOBA ODGOVORNA ZA ZAŠTITU OD IONIZIRAJUĆIH ZRAČENJA

Članak 8.

Ministar unutarnjih poslova imenovat će osobu odgovornu za zaštitu od
ionizirajućih zračenja (u daljem tekstu: odgovorna osoba).
Odgovorna osoba mora imati najmanje višu stručnu spremu odgovarajuće struke te
stručnu izobrazbu.
Odgovorna osoba podnosi godišnje izvješće o svome radu i neposredno je odgovorna
ministru unutarnjih poslova.

Članak 9.

Odgovorna osoba obvezna je provoditi mjere zaštite sukladno odredbama Zakona, a
naročito:
– skrbiti o provedbi i primjeni odredbi o zaštiti od ionizirajućih zračenja
utvrđenih ovim Pravilnikom te drugim važećim propisima;
– skrbiti o nabavi i obveznoj uporabi propisanih zaštitnih sredstava;
– osigurati pravovremenu nabavu i uporabu dozimetara, sukladno važećim propisima
evidentiranja doza zračenja za osobe koje su pri obavljanju poslova izložene
ionizirajućim zračenjima tako da se nalaze u području nadzora;
– voditi evidenciju o obveznim zdravstvenim pregledima djelatnika koji su
izloženi ionizirajućem zračenju u području nadzora;
– o svakom potencijalno prekomjernom ili incidentnom ozračenju djelatnika
izvijestiti nadležna tijela, ovlaštenu pravnu osobu koja temeljem ugovora
provodi dozimetrijska mjerenja i ovlaštenu zdravstvenu ustanovu ili ordinaciju
medicine rada u kojoj je djelatnik pod zdravstvenim nadzorom;
– osigurati upoznavanje djelatnika koji prvi put započinje rad s izvorima
ionizirajućeg zračenja s posebnim uvjetima rada, te mjerama i sredstvima zaštite
od ionizirajućih zračenja;
– zabraniti rad s uređajima koji su neispravni ili koji uzrokuju prekomjerno
ozračenje;
– osigurati redovito ispitivanje rendgenskog uređaja i drugih izvora
ionizirajućih zračenja sukladno odobrenju koje je izdao Državni zavod za zaštitu
od zračenja;
– skrbiti o provedbi rješenja nadležnih tijela i ustanova te preporuka ovlaštene
pravne osobe za provedbu poslova zaštite od ionizirajućih zračenja.

Članak 10.

Djelatnici Ministarstva obvezni su odgovornoj osobi omogućiti uvid u
dokumentaciju u svezi ionizirajućeg zračenja.
Djelatnici Ministarstva dužni su u najkraćem roku izvijestiti odgovornu osobu o
bilo kojoj okolnosti koja upućuje na izvanredni događaj ili na povredu fizičke
sigurnosti izvora ionizirajućeg zračenja uz i s kojim rade djelatnici
Ministarstva.

V. OBVEZE I PRAVA DJELATNIKA KOJI RADE S IZVORIMA IONIZIRAJUĆIH ZRAČENJA

Članak 11.

Djelatnici Ministarstva koji pri obavljanju poslova koriste izvore ionizirajućih
zračenja, obvezni su posao obavljati tako da ne dovode u opasnost vlastiti život
i zdravlje te život i zdravlje suradnika i drugih osoba.
Djelatnici su obvezni koristiti sva raspoloživa sredstva i opremu za osobnu
zaštitu od ionizirajućih zračenja, pažljivo rukovati njima i održavati ih
ispravnima.
O uočenim nedostacima i kvarovima na uređajima, opremi, priboru za rad i
zaštitnim sredstvima koji bi mogli njima ili drugim osobama u blizini izvora
zračenja ugroziti život i zdravlje, djelatnici su obvezni izvijestiti odgovornu
osobu.
Ukoliko su izvori ionizirajućih zračenja u vlasništvu druge prav­ne osobe,
djelatnici su obvezni o nedostacima i kvarovima iz stavka 3. ovog članka
izvijestiti i odgovornu osobu u toj pravnoj osobi.

Članak 12.

Ukoliko nisu poduzete mjere zaštite od ionizirajućeg zračenja te mu prijeti
neposredna opasnost po zdravlje, djelatnik ima pravo odbiti obavljanje poslova,
dok se mjere zaštite ne provedu.

Članak 13.

Za gubitak, oštećenje ili zlouporabu osobnog dozimetra zračenja te ostalih
zaštitnih sredstava disciplinski i materijalno je odgovoran njihov nositelj.
Djelatnik koji s namjerom da izazove prikaz povećanog zračenja izloži dozimetar
zračenja neposrednom ozračenju izvorom ionizirajućeg zračenja disciplinski je
odgovoran.

Članak 14.

Djelatnici koji rade u području nadzora, obvezni su voditi dnevnik rada s
izvorom ionizirajućeg zračenja. Sadržaj i način vođenja dnevnika odredit će
odgovorna osoba.

VI. ZAŠTITA DJELATNIKA OD IONIZIRAJUĆIH ZRAČENJA

Članak 15.

Djelatnici koji rade u području nadzora nad sredstvima ionizirajućih zračenja
moraju biti prijavljeni Državnom zavodu za zaštitu od zračenja.

Članak 16.

Stupanj izloženosti ozračenju mjeri se osobnim dozimetrom za mjerenje
ionizirajućeg zračenja, kojeg je svaki djelatnik obvezan koristiti tijekom rada
u području nadzora.
Stupanj izloženosti utvrđuje se u kontrolnom razdoblju koje traje jedan
kalendarski mjesec.
Dozimetar zračenja djelatnik nosi na lijevoj strani prsiju ispod zaštitne
odjeće.
Djelatnik ne smije započeti s radom u području nadzora bez osobnog dozimetra
zračenja.
O pojedinačno primljenim dozama zračenja djelatnika odgovorna osoba vodi
evidenciju.

Članak 17.

Djelatnici koji rade s izvorima ionizirajućih zračenja ne smiju biti izloženi
ozračenju iznad 100 mSv u razdoblju od pet uzastopnih godina, odnosno 20 mSv
prosječno u svakoj godini, uz uvjet da ni u jednoj godini petogodišnjeg
razdoblja ozračenje ne smije biti iznad 50 mSv.

Članak 18.

Djelatnici pri radu s prijenosnim rendgenskim uređajem izvan posebno opremljene
prostorije, moraju koristiti jedan ili više atestiranih osobnih dozimetara,
ukoliko odgovorna osoba tako odredi.
Upravljački uređaj mora biti postavljen na zaštićeno mjesto tako da izlaganje
djelatnika ionizirajućem zračenju bude ispod propisanih granica.
Tijekom uporabe uređaja iz stavka 1. ovog članka djelatnik je dužan, na granicu
područja nadzora, vidljivo istaknuti natpis ili traku s oznakom opasnosti od
zračenja, svjetlosni ili zvučni signal ili na drugi način upozoriti i zaustaviti
osobe koje neovlašteno mogu ući u područje nadzora.

Članak 19.

Pri radu s izotopima ili drugim izvorima ionizirajućih zračenja s definiranom
zonom nadzora, djelatnici moraju koristiti jedan atestirani osobni dozimetar ili
više njih, ukoliko odgovorna osoba tako odredi.
Ukoliko se izvor iz stavka 1. ovog članka koristi privremeno na mjestu koje nije
definirano kao stalno mjesto rada s izvorom ionizirajućeg zračenja, potrebno je
postupiti na način iz članka 18. stavka 3. ovog Pravilnika.

Članak 20.

Odgovornost i troškove provedbe mjera zaštite od ionizirajućih zračenja kao i
ostale troškove vezane za uporabu izvora ionizirajućih zračenja snosi
Ministarstvo.
Troškove provedbe mjera zaštite od ionizirajućih zračenja kao i ostale troškove
vezane za uporabu izvora ionizirajućih zračenja za izvore koji su u vlasništvu
druge pravne osobe, snosi vlasnik izvora ionizirajućih zračenja, osim kada je
drugačije ugovoreno.

VII. STRUČNA IZOBRAZBA, OSPOSOBLJAVANJE I ZDRAVSTVENI UVJETI

Članak 21.

Djelatnici koje rade s izvorima ionizirajućih zračenja u Ministarstvu moraju
imati odgovarajuću stručnu spremu te moraju biti stručno osposobljeni za rad s
izvorima ionizirajućeg zračenja i primjenu mjera zaštite od ionizirajućih
zračenja.

Članak 22.

Prije početka rada, djelatnici koji rade u području nadzora moraju obaviti
prethodni zdravstveni pregled, a tijekom rada obavljati redovite godišnje
preglede, u ovlaštenoj zdravstvenoj ustanovi.
Prije početka rada djelatnici iz stavka 1. ovog članka obvezni su prijaviti sve
bolesti ili zdravstvene probleme koji se teško mogu otkriti zdravstvenim
pregledom, odnosno ukoliko se iste pojave tijekom rada.
Djelatnica koja radi u području nadzora, a kojoj je ustanovljena trudnoća, dužna
je o tome izvijestiti odgovornu osobu, te prekinuti s obavljanjem poslova u
području nadzora.

Članak 23.

U području nadzora ne smiju raditi djelatnici koji ne udovoljavaju zdravstvenim
uvjetima propisanim Pravilnikom o zdravstvenim uvjetima za rad s izvorima
ionizirajućih zračenja, te mjerilima, sadržaju, načinu i rokovima čuvanja
podataka o zdravstvenim pregledima osoba koje rade s izvorima ionizirajućih
zračenja (»Narodne novine«, broj: 1/05.), trudnice i dojilje.

VIII. VOĐENJE I SADRŽAJ EVIDENCIJA

Članak 24.

U Ministarstvu se vode sljedeće evidencije:
– djelatnika koji rade u području nadzora
– djelatnika koji rade s izvorima ionizirajućih izvora zračenja koji nemaju
područje nadzora
– o izvorima ionizirajućih zračenja
– o izvorima ionizirajućih zračenja u vlasništvu drugih pravnih osoba uz i s
kojima stalno ili povremeno rade djelatnici Ministarstva.

Članak 25.

Za djelatnike koji rade u području nadzora, evidencija mora sadržavati
medicinsku dokumentaciju s podacima o zdravstvenim pregledima, podatke o
ozračenju registrirane osobnim dozimetrom te dokumentaciju o stručnoj izobrazbi
i osposobljavanju.
Za djelatnike koji rade s izvorima ionizirajućih zračenja koji nemaju područje
nadzora, evidencija mora sadržavati dokumentaciju o stručnoj izobrazbi i
osposobljavanju.
Evidencija o izvorima ionizirajućih zračenja mora sadržavati tehničke
karakteristike te podatke o prvom i periodičnim ispitivanjima uređaja, kao i
proračun područja nadzora kojim se utvrđuje potreba za provedbom osobne
dozimetrije za djelatnike.

IX. ZAVRŠNE ODREDBE

Članak 26.

Program osiguranja i održavanja kakvoće zaštite od ionizirajućih zračenja te
Plan mjera za sprječavanje posljedica izvanrednog događaja u Ministarstvu
unutarnjih poslova, donosi ministar unutarnjih poslova na prijedlog odgovorne
osobe.

Članak 27.

U području zaštite od ionizirajućih zračenja, primjenjuju se odredbe Zakona o
zaštiti od ionizirajućih zračenja te drugi propisi doneseni na temelju tog
Zakona.

Članak 28.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-52-67644-05.
Zagreb, 13. ožujka 2006.

Ministar
**Ivica Kirin**, v. r.

Pravilnik, NN 33/2006-867
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)